Bjarne Laustsen (S), 2008-06-10:
Enhedslisten skal have tak for, at de har rejst den her debat.
Vi er mange, der har haft tanker med hensyn til, om der var noget, vi kunne gøre i de forskellige udvalg, der nu arbejder med de her spørgsmål.
Det er der over en bred front, og derfor er det også godt, at vi får en snak om det her.
Det er selvfølgelig lidt underligt, at regeringen ikke har valgt at prioritere, at fødevareministeren deltager i debatten.
Men sådan er der jo så meget.
Hvis vi kigger på årsagen til de stigende fødevarepriser, især inden for det seneste år, er det jo, fordi vi har haft tørke i en række områder, og der har været oversvømmelser andre steder.
Det er i det hele taget et spørgsmål om den globale opvarmning, og det er også et spørgsmål om, at vi får gjort noget ved vores klimapolitik; det er på høje tid.
Hvad kan man sige at EU har gjort?
Vi ved, at sidste år var man især hårdt ramt af tørke i Bulgarien og Rumænien.
Det førte til, at EU ophævede braklækningen, og det betyder så, at man her til den høst, der står foran os - hvis ikke den tørrer helt væk - har flere arealer at høste på.
Det er såmænd udmærket.
Den anden del er, at man har taget fat på at udfase de mælkekvoter, som har været gældende i mange år.
Fra dansk side tror jeg sagtens vi kunne blive enige om, at der ikke mere er nogen grund til at have mælkekvoter i Danmark.
Dernæst er det hele spørgsmålet om et sundhedstjek.
Vi har jo ønsket, at vi skulle afskaffe landbrugsstøtten.
Det er regeringen ikke til sinds, men vi kunne så først starte med de største brug herhjemme.
Det er interessant i forhold til diskussionen om produktion af fødevarer i ulandene.
Dernæst må vi stoppe med at bruge fødevarer til brændsel.
Det er o.k. med de nye teknologier, der er kommet, med at bruge affaldsprodukterne fra vores produktioner, det, vi kalder anden generation, således at vi også har en biobrændselproduktion, men direkte at bruge fødevarer dér synes jeg vi skal holde op med.
Så er det spørgsmålet, om det så er reelle prisstigninger, vi ser, når priserne stiger.
Er der sammenhæng mellem råvarepriser og de lønstigninger, som vi ser?
Mælk er f.eks. steget med 20 pct.
Vi ved også, at grønsager hører til de områder, der er steget meget, ligesom også brødpriserne generelt er steget meget.
Det er også spørgsmålet her, når vi er ude at fylde indkøbskurven op, om det så bare betyder, at priserne også bare lige får en tak opad af alle mulige andre, der producerer fødevarer, som de sælger til os forbrugere.
Derfor er det selvfølgelig interessant at prøve at følge den udvikling.
Man kan så spørge, om priserne på fødevarer stiger forholdsvis mere end på andre områder.
Lige nu er der to områder, der stiger voldsomt.
Det er fødevarepriserne og energipriserne, og på det lange stræk tror jeg faktisk de hænger lidt sammen.
Det, som man også kan diskutere, er, om vi i en årrække har haft lavere priser på fødevarer i Danmark og EU, fordi der har været nok af dem.
Vi kan selvfølgelig f.eks. også kigge på, om det er rimeligt, at mælk koster det, det koster, sammenlignet med en sodavand.
Vi ved også, at hvis man bare lige skal have ½ l kildevand - ren og skær kildevand, der er hældt på en flaske - ja, så koster det mange steder i en kiosk eller i lufthavnen 17 kr.
Det kan bestemt ikke siges at være billigt, men det afhænger selvfølgelig af, hvad man kigger på.
Kigger vi på forskellige morgenmadsprodukter, som der også er, vælger folk jo ofte at købe de dyre Kellogg's frem for at købe havregryn.
Folk skal jo selv have lov at bestemme, hvad de vil.
Men det, der er vigtigt, er, at der findes en rigelig mængde af varer og et ordentligt udbud, og at der er en ordentlig konkurrence.
Jeg tror også, fru Tina Nedergaard var inde på, hvordan producenterne oplever, hvad de får for varerne, og hvad der så rent faktisk skal betales for dem i butikkerne.
Det har jeg kigget lidt på.
Svinenoteringen for indeværende uge er 9,30 kr./kg.
Vores slagteriarbejdere er så dygtige og effektive, at det kun koster 25 kr. at slagte en gris.
Og jeg tror, der er rigtig mange, der spørger, hvordan det så kan gå til, at vi skal betale de priser, når vi kommer i supermarkedet.
Hvad er det egentlig, der begrunder vores pris?
Er det mellemhandlere?
Er det afgifter, er det moms?
Er det transport, eller hvad er det, der gør det?
Derfor er det vigtigt, at vi her får økonomiministeren på banen i forhold til at kigge på, om konkurrencen er i orden, og hvad vi her kan gøre.
Hvis vi kigger på fisk - nu er vi jo mange ordførere nordfra -
Der er derfor masser af ting, vi kunne tage fat på her.
Men jeg vil gerne på vegne af S, SF og Det Radikale Venstre komme med følgende: Forslag til vedtagelse »Idet Folketinget med bekymring konstaterer, at priserne på fødevarer er steget markant gennem det sidste år, pålægger Folketinget regeringen - at afskaffe starthjælpen, - at fjerne kontanthjælpsloftet, - at regeringen udarbejder en økonomisk analyse af de hårdest ramte gruppers, herunder pensionisternes, rådighedsbeløb, og - at regeringen arbejder for en større gennemsigtighed i prisdannelsen, ved at konkurrencemyndighederne belyser sammenhængen mellem de store prisstigninger på den ene side og stigningerne i råvare- og lønpriserne på den anden.«